Дневник дисконтинуитета

’Простор’ може да означава предео, и ’предео’ може да значи простор. Обе речи могу да се односе на место, град, природу, улицу, архитектуру, друштво и културу, приватно и јавно, прошлост и садашњост. Такође укључују: сећање, дневник, мисли, путовање, луталаштво, медиј, галерију, музеј или екран телевизора и компјутера. Већина ових речи је такође полисемична и не може се лако дефинисати. Неке од њих карактерише континуитет и дисконтинуитет. Простор је – као и свака поменута реч – у сржи уметничког опуса Нине Тодоровић. Њени ранији циклуси радова попут *Алфа гнезда*, *Архитектуре сећања*, *Декодирање сећања,* изграђени су на мрежи различитих медија, техника, као и на анализи друштва, културе и себе као појединца у том систему. Исто је и са радовима *Дневник дисконтинуитета* који чине класични, дигитални колажи малог и великог формата, као и видео-колажи, видео-радови, *glitch art/gif* анимације и књиге уметника. Као и претходни, и ови радови су настајали поступно, у задњих неколико година. Они су дневна белешка – врста реакције на одређене догађаје. Неки од њих су у вези с појавом вируса Kovid-19, изолацијом, одложеним плановима, путовањима, ситуацијама из приватног живота, други са вестима, изградњом и мењањем града у комбинацији са личним, интимним доживљајима културних и друштвених појава. Главни радови су настали техником колажа која, како је тврдила уметница Хана Хех (Hannah Höch) нема ограничења у материјалима. У књизи *Подвизи дружине пет петлића* песник и надреалиста Душан Матић колаж је називао лепак-сликом: „Када сто пута прегледате слике и досаде вам, пустите маказе нека их обрсте. Маказе су брже од кенгура.“ Све ово Нина Тодоровић и користи на себи својствен начин, рекомбинујући своје фотографије са фотографијама и сликама преузетим из новина и часописа. Визуелним белешкама прикључила је речи, реченице и цртеже или мапе свога кретања кроз места као специфичан психогеографски осврт на одређене тренутке.

На једном од колажа налази се *Идеални град* (Città ideale, 1480–1484) слика италијанског сликара Фра Карневалеа (Fra Carnevale), која приказује једно од потенцијалних решења за изглед града са тргом у чијем је средишту фонтана. Поред стубова и славолука ту су зграде различитих геометријских форми. Према старим схватањима *Идеални град* је у архитектонском смислу означавао град углавном са основом у облику круга или квадрата, као и правоугаоника и звезде. Град са уређеним, правилним улицама и планираном, добро пројектованом архитектуром. У њему је геометрија представљала центар свега, а пре свега круг – симбол склада и савршенства. У неком ширем смислу *Идеални град* значи по свему уређено друштво. Овакву визију, мање или више, имало је свако друштво, и сва су, за разлику од данашњег, покушавала да колико-толико остваре ту визију. Данас, када је град услед убрзане и потпуно непланиране градње већ увелико дошао до тачке када је, по речима Гија Дебора „почео да троши самог себе“[[1]](#footnote-1) геометрија је нестала, кругови су збрисани, а деструкција и Потемкинова села су постала све. Идеја *Идеалног града* скоро је па потпуно нестала, баш као и природа, култура, историја и много тога другог. Проналазимо их у виртуелном свету где се све креира милијардама кодова и пиксела. Ако је круг најсавршенији геометријски облик, злато је то исто, само међу хемијским елементима. У блиској вези је са кругом, сунцем, савршенством, светлошћу и краљевима. Овде је присутно у колажима под називом *King’s Circle*, који представљају најјачу реакцију уметнице на актуелну ситуацију трансформације града. Настали су током рушења Трга Славија зарад изградње још једног у низу луксузних стамбено-пословних објеката. Све почива на застрашујућој моћи стицања, уништавања, манипулације и презентовања лажне утопије. Као што је нестао део Трга Славија, из истог разлога нестао је и хотел *Југославија*. Ускоро им се можда прикључују Београдски сајам, зграде Генералштаба и Стари савски мост. Непланско рушење је добро смишљено не зарад бољег и уређенијег живота, економског или културног напретка, већ богаћења појединаца или одређене групе и изолације свих осталих. У времену у којем се кругови бришу и злато је изгубило своју вековну симболику. Постало је ништа друго до знак похлепе, мита, преваре, лажног богатства и статуса.

Поједини мотиви и сцене присутни на колажима налазе се и у видео-радовима и *glitch art/gif* анимацијама. Фрагилност бића, сећања, дисконтинуитет и нестајање Нина Тодоровић показује мирном сценом морских таласа на плажи или равном површином речне воде коју нарушава повременим прекидима или гличевима. Глич (glitch) не означава ништа друго него краткотрајну и пролазну грешку у систему компјутера која се поправља сама од себе.

Последњи део рада чине две књиге уметнице презентоване на постаментима у галерији. Обе су у фази настајања и могу се посматрати и као дневници одређених стања, ситуација и промена. Прва књига, која је приказана и у видео-раду. садржи колаже који су донекле слични онима који се налазе на зидовима галерије. У зависности од количине како визуелног тако и писаног материјала колажи прате стање и реакцију уметнице на свакодневицу. Неки испуњавају целе странице дневника. Овде су много више досадне слике пустиле „маказе да их обрсте“ и заједно са лепком створиле наизглед хаотичан садржај који од посматрача изискује време да их сагледа. Други колажи су минималистички, са једном фотографијом или сликом и реченицом док се дисконтинуитет јавља у виду потпуно празних страница. Насупрот њој, друга књига је са црно-белим фотографијама малог формата, чије димензије скоро да одговарају димензијама слајдова или филмских кадрова. Поређане по вертикали, фотографије калкана порушених кућа, зграда које су тек завршене или су у процесу изградње, смењују са фотографијама паркова, улица, јавних и приватних ентеријера, часописа, рушевина, пролаза, речних пејзажа и визура града. Као и у првој, и у овој књизи неке странице су празне. Друге делују уредно, са сваком фотографијом на свом месту. Даљим листањем полако се јављају прекиди у виду хоризонталних тањих или дебљих линија које ремете поглед посматрача. Додавањем линија чије боје симулирају глич који се јавља на електронским сликама, Нина Тодоровић и на овај начин указује на фрагилност свакидашњице, идентитета града, предела или простора, сећања, али и фотографије и дигиталне технологије.

*Јелена Матић*

1. Guy Debord, *Društvo* *spektakla*, Beograd: anarhisticka-biblioteka.net, 2012, 44. https://monoskop.org/images/6/6f/Debord\_Guy\_Drustvo\_spektakla\_2012\_SR.pdf [↑](#footnote-ref-1)